Klein Logan verloor sy strydKlein Logan by sy ouers Dieter en Roelindi. Foto: Facebook Die 17 maande oue Logan Snyman is Dinsdagaand oorlede, ŉ paar maande nadat hy met breinkanker gediagnoseer is. Logan is omstreeks 23:15 in sy pa, Dieter, se arms in die Mediclinic Sandton dood. Hy is vroeër vandeesmaand na die hospitaal oorgeplaas waar hy op 7 Januarie weer geopereer is. Hy is hierna in die waakeenheid behandel en op suurstof geplaas. Logan was gister nog op suurstof en in ŉ kritieke toestand. “Rus sag by liewe Jesus my engelkindjie. Ons sal jou nooit ooit vergeet nie en jou lief hê vir ewig en altyd en kan nie wag om jou eendag weer te sien nie,” het sy ma, Roelindi, na sy dood op Facebook geskryf. Logan het die harte van derduisende mense aangeraak nadat sy ouers ŉ Facebook-groep begin het waar sy vordering weergegee is. Dokters het Logan se ouers kort ná sy eerste verjaardag meegedeel dat hy ŉ breingewas het. Hy is voor dié diagnose verskeie kere verkeerd gediagnoseer. Logan in die hospitaal. Logan is op 6 September in die Rooikruis-kinderhospitaal geopereer en 95% van die gewas is tydens ŉ ses uur lange operasie verwyder. Logan het verbetering getoon, maar twee dae later het hy spasties geraak en ŉ breinskandering het bevestig die drukking op sy brein is terug. Hy het ŉ noodoperasie ondergaan waartydens ŉ omleiding (shunt) in sy brein geplaas is om serebrale vloeistof te dreineer. Dieter en Roelindi het op 15 September uitgevind Logan het fase 4-breinkanker en dat hy ses maande tot ŉ jaar oor het om te leef. Dieter en Roelindi het hierna verskeie behandelingopsies ondersoek en Logan is by verskeie geleenthede in die hospitaal opgeneem. Die gesin het in Desember by die see vakansie gaan hou voordat Logan op Kersdag weer in die hospitaal opgeneem is. Hy het sieker en sieker geword voordat daar weer besluit is om die omleiding skoon te maak en ŉ voedingsbuis in te sit. Hy het egter hierna siek gebly voor hy Dinsdagaand dood is. Volgens Dieter en Roelindi beteken die naam Logan ŉ nederige dienaar van God. Die ouerpaar het op 4 Januarie, toe Logan 17 maande oud geword het, geskryf: “Jy leer ons wat dit is om braaf te wees. Jy leer ons wat ware en opregte liefde is. Jy leer ons om vas te byt in die donkerste tye. Jy leer ons om te vertrou.” Begrafnisreëlings is nog nie bekend nie.